- Vi gjør alt for å vinne bergensernes tillit tilbake - Bergens Tidende
- Vi gjør alt for å vinne bergensernes tillit tilbake
Søndag åpner Akvariet igjen etter å ha vært stengt i nesten to måneder. - Vi er veldig klare for å få besøkende hit igjen, sier daglig leder ved Akvariet, Kees Ekeli.
30. jan. 2015 12:56 , oppdatert 13:13
I desember lukket Akvariet dørene etter turbulens og kritikk rundt arbeidsmiljø og dyrevelferd.
Søndag åpner dørene igjen.
— Vi har jobbet knallhardt med å få orden i organisasjonen, og Mattilsynet har allerede lukket to av tre pålegg vi mottok i 2014, sier Akvariet-direktør Kees Ekeli.
Både Arbeidstilsynet og Mattilsynet hadde i forkant av stengingen kommet med en rekke krav og pålegg til en av byens største attraksjoner. I tillegg gikk flere av de ansatte hardt ut mot Ekeli selv.
Det er ikke planlagt noen ekstraordinære tilstelninger i forbindelse med åpningen på søndag.
BESØKSKLARE: Akvariets pingviner er klare for å ta imot gjester på søndag.
VEDLIKEHOLD: Natalie Stenfeldt gjør området rundt pingvindammen klart for nyåpning.
— Men vi vil være ekstra mange på jobb, og stå beinhardt på for å gi de besøkende en fantastisk opplevelse, sier direktør Kees Ekeli.Han innrømmer frykt for at bergenserne har mistet tillitt til Akvariet.
— Men vi vil gjøre alt for å vinne tilliten tilbake, konstaterer han.
Ekeli varslet i desember at han trekker seg. Han blir imidlertid i jobben til ut juni, men sier han allerede er i forhandlinger om ny jobb.
— Jeg er foreløpig i forhandlinger, og vil ikke avsløre noe helt ennå.
Stillingen som ny akvariedirektør er nettopp lyst ut.
I januar døde den 24 år gamle selen Vitus, noe som betød at det kun er én levende sel igjen på Akvariet, nemlig Selma. Nå tror Ekeli at hun er gravid.
— Mest sannsynlig får vi selbabyer i løpet av juni, det er jo litt stas, sier Ekeli.
— Ja, vi tror vi så paring i fjor sommer, sier Ekeli.
Planlegger nytt selbasseng
Tidligere ansatt i Akvariet, Lia Oostingh, sa til BT i fjor at sjøparken hadde det verste selbassenget hun noen gang hadde sett. Daglig leder, Kees Ekeli, sier at bassenget foreløpig ikke har gjennomgått noen endringer, men at det står høyt på prioriteringslisten.
— Vi er ikke kjempefornøyd med bassenget, men slike ting skjer ikke på en dag.
Ekeli legger til at bassengarbeidet mest sannsynlig vil starte i løpet av høsten 2015.
Mens Akvariet har vært stengt, er flere rom pusset opp.
— Den største fysiske forbedringen er den nybygde og mer permanente tropiske avdelingen, sier dyrepasser Chris Wollartsen.
Mattilsynet krevde også et eget isolasjonsrom som skal brukes til syke dyr som trenger behandling. I tillegg skal døde dyr kunne obduseres der. Dette rommet skal være ferdig til våren.
— I tillegg til å pusse opp, male vegger og legge nye gulv, har stengningsperioden omhandlet mye møter i henhold til organisering og strukturering av organisasjonen, forteller Wollartsen.
NYMALT: Inne i Akvariet er veggene nymalte. I labyrinten er det lagt nye gulv.
Han legger til at det også er ansatt tre nye i perioden.
— Når høysesongen nærmer seg, vil vi nok øke staben ytterligere.
De to siste dagene før åpning, vil de ansatte jobbe på spreng for å bli ferdig til åpning søndag kl. 10.
— Vi skal vaske, rydde, plassere ut dyrene, og så videre, sier Ekeli.
Tilitsvalgt Wollartsen er overbevist om at også dyrene gleder seg til søndag.
— Ja, det tror jeg! De liker jo oppmerksomhet, sier Wollartsen med et smil.
Fakta: Fakta om Akvariet i Bergen
Akvariet i Bergen åpnet 27. august 1960, som det største og mest moderne i Nord-Europa Akvariet ble finansiert gjennom en innsamlingsaksjon i Bergen Formålet med Akvariet er å vise et representativt utvalg av norsk marin fauna Akvariet har ferskvannsavdeling, saltvannsakvarium samt tropisk ferskvann - og saltvannsakvarium Anlegget har mer enn 300 fiskearter Akvariet har også en avdeling med slanger, krokodiller, skilpadder og andre tropiske dyr